কালীপুজোয় বাড়ি কিংবা আবাসনের ছাদ থেকে বাজি পড়ার অভিযোগ আসে পুলিশের কাছে। দোলের দিন রঙের উৎসবেও বেপরোয়া লোকজন অন্যকে হেনস্থা করার মাধ্যম হিসেবে বেছে নিলেন বাড়ি কিংবা আবাসনের ছাদ। দোলের দিন কলকাতার বিভিন্ন এলাকায় ছাদ থেকে উড়ে এসে পড়ল রং ভর্তি বেলুন। নয়ত রং জল।
অন্যের অনিচ্ছায় রং দেওয়ায় পুলিশ নিষেধাজ্ঞা জারি করেছিল। কিন্তু ইচ্ছা-অনিচ্ছার প্রশ্ন তো উঠবে তখন, যখন কেউ সামনে এসে রং দেবেন। আবাসন কিংবা বাড়ির উপর তলার ছাদ থেকে রং ফেলায় নিষেধা ভঙ্গকারীরাও রয়ে গেলেন অধরা। বৃহস্পতিবার দোলের দিন কলকাতা শহরের বিভিন্ন এলাকার বাসিন্দারা এমন সমস্যার সম্মুখীন হয়েছেন। এমন অভিযোগ মহিলা, পুরুষ-দু’ তরফের থেকেই সংবাদমাধ্যমের কাছে করা হয়েছে।
কলকাতা পুলিশের এক কর্তা বুধবারই দাবি করেছিলেন ছাদের ওপর থেকে রং ছোঁড়া হলে কিংবা কাউকে জোর করে রং মাখানোর চেষ্টা করা হলে কড়া ব্যবস্থা নেওয়া হবে। পুলিশ অবশ্য দাবি করেছে, তেমন কোনও অভিযোগ তাঁদের কাছে আসেনি। কিন্তু দক্ষিণ কলকাতার বালিগঞ্জ প্লেস, যাদবপুর, টালিগঞ্জের মতো এলাকায় ফ্ল্যাট বাড়ির ছাদ থেকে বেলুনে রং ভরে ছোড়া হয়েছে বলে সেখানকার অনেক বাসিন্দা অভিযোগ করেছেন। একই অভিযোগ উত্তর কলকাতা কয়েকটি জায়গায় থেকেও এসেছে।
বালিগঞ্জ প্লেসের বাসিন্দা এক তরুণী সকালে বাড়ি থেকে বেরিয়েছিলেন রং কিনতে। কিন্তু রঙের দোকান অবধি যাওয়ার আগেই তাঁর গায়ে উড়ে এসে লাগে রং ভরা বেলুন। তাঁর অভিযোগ, ‘‘ পুলিশকে জানাব কীভাবে। কে বেলুন ছুঁড়ল সেটাই তো দেখতে পাইনি।’’ বেলুন উড়ে এসে পড়ার অভিযোগ করেছেন দু’-একজন বাস চালকও। যাঁদের চলন্ত গাড়ির উইন্ড স্ক্রিনে উড়ে এসে পড়েছে রং জল ভরা বেলুন।